Apstiprināts:

Iepirkuma komisijas

2026. gada 30. jūlija sēdē

(1. protokols)

IEPIRKUMA
“Vides pieejamības nodrošināšanas pasākumi Rīgas Juglas vidusskolas ēkā Kvēles ielā 64, Rīgā”

NOLIKUMS

I Vispārīgā informācija

1.1. Iepirkuma identifikācijas Nr.: RDĪD 2026/62
1.2. Iepirkuma veids: saskaņā ar Publisko iepirkumu likuma 9. pantu.

1.3. Pasūtītājs: Rīgas valstspilsētas pašvaldības Īpašuma departaments, adrese: Riharda Vāgnera ielā 5, Rīgā, LV-1050; iepirkumu administrē Rīgas valstspilsētas pašvaldības Īpašuma departamenta Būvniecības pārvalde, tālr. 67012433. Informācija: t. 67037234; 67105796.
1.4. Iepirkuma priekšmeta īss apraksts: būvdarbi – vides pieejamības nodrošināšanas pasākumi Rīgas Juglas vidusskolas ēkā Kvēles ielā 64, Rīgā, saskaņā ar Tehnisko specifikāciju (1. pielikums) un iepirkuma līgumu (projekts 2. pielikumā) (turpmāk – Darbi). CPV kods: 45000000-7 (celtniecības darbi).
1.5. Piedāvājumu iesniegšanas un atvēršanas vieta, datums, laiks un kārtība:
1.5.1. piegādātāji piedāvājumus iesniedz Elektronisko iepirkumu sistēmā www.eis.gov.lv (turpmāk – EIS) e-konkursu apakšsistēmā termiņā, kas norādīts IUB tīmekļvietnes paziņojumā un EIS e-konkursu apakšsistēmā šī iepirkuma sadaļā;

1.5.2. piedāvājumu atvēršana notiek EIS e-konkursu apakšsistēmā IUB tīmekļvietnes paziņojumā un EIS e-konkursu apakšsistēmā šī iepirkuma sadaļā norādītajā datumā un laikā. Piedāvājumu atvēršanas procesam var sekot līdzi tiešsaistes režīmā EIS e-konkursu apakšsistēmā.
1.6. Piedāvājuma nodrošinājums:

1.6.1. saskaņā ar Publisko iepirkumu likuma 50. pantu tiek noteikts piedāvājuma nodrošinājums 1400,00 EUR (viens tūkstotis četri simti euro). Bez piedāvājuma nodrošinājuma pretendenta piedāvājums netiek izskatīts. Piedāvājuma nodrošinājums, kas neatbilst Nolikuma prasībām, tiek noraidīts un pretendenta piedāvājums netiek izskatīts;
1.6.2. piedāvājuma nodrošinājumu iesniedz tādas kredītiestādes, kurai ir tiesības sniegt finanšu pakalpojumus Latvijas Republikā, neatsaucamas beznosacījumu garantijas formā saskaņā ar Nolikumam pievienoto paraugu 3. pielikumā vai kā apdrošināšanas polisi, kuru izsniegusi apdrošināšanas sabiedrība, kurai ir tiesības sniegt apdrošināšanas pakalpojumus Latvijas Republikā, un kurā nodrošinājuma devējs (kredītiestāde vai apdrošināšanas sabiedrība) apņemas izmaksāt pasūtītājam nodrošinājuma summu, ja:

1.6.2.1. pretendents atsauc savu piedāvājumu, kamēr ir spēkā piedāvājuma nodrošinājums;

1.6.2.2. pretendents, kuram piešķirtas iepirkuma līguma slēgšanas tiesības, pasūtītāja noteiktajā termiņā nav iesniedzis tam iepirkuma dokumentos un iepirkuma līgumā paredzēto līguma nodrošinājumu;

1.6.2.3. pretendents, kuram piešķirtas iepirkuma līguma slēgšanas tiesības, neparaksta iepirkuma līgumu pasūtītāja noteiktajā termiņā.

1.6.3. piedāvājuma nodrošinājuma minimālais spēkā esības termiņš: divi kalendāra mēneši, skaitot no 1.5.2. punktā norādītās piedāvājumu atvēršanas dienas. Piedāvājuma nodrošinājums ir spēkā īsākajā no šādiem termiņiem:

1.6.3.1. Nolikuma 1.6.3. punktā noteiktajā minimālajā piedāvājuma nodrošinājuma spēkā esības termiņā;

1.6.3.2. līdz iepirkuma līguma noslēgšanai,

ar noteikumu, ka attiecībā uz pretendentu, kuram piešķirtas iepirkuma līguma slēgšanas tiesības, piedāvājuma nodrošinājums ir spēkā līdz dienai, kad šis pretendents pēc iepirkuma līguma noslēgšanas ir iesniedzis līguma nodrošinājumu;
1.6.4. pretendents piedāvājumam pievieno piedāvājuma nodrošinājumu kā e-dokumentu ar drošu elektronisko parakstu un laika zīmogu;
1.6.5. apdrošināšanas polise tiek uzskatīta par atbilstošu piedāvājuma nodrošinājumu, ja apdrošināšanas prēmija pilnā apmērā ir samaksāta uz piedāvājuma iesniegšanas brīdi un apdrošināšanas prēmijas samaksu apliecinošs dokuments ir iesniegts kopā ar piedāvājuma nodrošinājumu;

1.6.6. piedāvājuma nodrošinājums, pamatojoties uz pretendenta iesniegumu, kā arī ievērojot Publisko iepirkumu likuma 50. panta sestajā daļā noteiktos ierobežojumus, tiek atdots (atbrīvots) pretendentam, iestājoties jebkuram no turpmāk minētajiem nosacījumiem: 

1.6.6.1. ir beidzies Nolikuma 1.6.3. punktā minētais piedāvājuma nodrošinājuma minimālais spēkā esības termiņš;

1.6.6.2. ir noslēgts iepirkuma līgums.

1.6.7. pretendentam, kuram piešķirtas iepirkuma līguma slēgšanas tiesības, piedāvājuma nodrošinājums tiek atdots (atbrīvots) pēc tam, kad šis pretendents pēc iepirkuma līguma noslēgšanas ir iesniedzis līguma nodrošinājumu.
1.7. Piedāvājumu var iesniegt piegādātājs, kurš ir iepazinies ar Nolikumu un apliecinājis to ar savu parakstu pieteikumā iepirkumam (4. pielikums).
1.8. Piegādātājs iesniedz piedāvājumu par visu Darbu apjomu.
1.9. Piegādātājs nevar iesniegt piedāvājuma variantus.

1.10. Ja ieinteresētais piegādātājs ir laikus* pieprasījis papildu informāciju par Nolikumā iekļautajām prasībām, pasūtītājs to sniedz triju darbdienu laikā, bet ne vēlāk kā četras dienas pirms piedāvājumu iesniegšanas termiņa beigām. Piegādātāja pieprasījums, ko parakstījusi persona, kura ir tiesīga pārstāvēt piegādātāju kā izpildinstitūcijas amatpersona vai pilnvarotā persona (šādā gadījumā iesniedzot arī pilnvarojumu), jāiesniedz rakstveidā Rīgas valstspilsētas pašvaldības Īpašuma departamenta Būvniecības pārvaldē, adresējot iepirkuma komisijas priekšsēdētājam, e-pasts: dibp@riga.lv, ar norādi “Informācijas pieprasījums par iepirkuma “Vides pieejamības nodrošināšanas pasākumi Rīgas Juglas vidusskolas ēkā Kvēles ielā 64, Rīgā”, iepirkuma identifikācijas Nr. RDĪD 2026/62, nolikumu” vai nosūtot to EIS pasūtītāja pircēja profilā.
* Laikus uzdots jautājums ir tad, ja pēc tā saņemšanas pasūtītājam ir pietiekams laiks atbildes sagatavošanai (piem., laiks konsultācijām ar ekspertu), vienlaikus ievērojot likumā noteiktos termiņus.
1.11. Pasūtītājs nodrošina brīvu un tiešu elektronisku pieeju iepirkuma dokumentiem pasūtītāja pircēja profilā EIS e-konkursu apakšsistēmā.
1.12. Visi piegādātāju uzdotie jautājumi un pasūtītāja sniegtās atbildes uz tiem tiek publicētas EIS e-konkursu apakšsistēmā.
1.13. Ieinteresētais piegādātājs EIS e-konkursu apakšsistēmā šī iepirkuma sadaļā var reģistrēties kā Nolikuma saņēmējs, ja tas ir reģistrēts EIS kā piegādātājs.
Informāciju par to, kā ieinteresētais piegādātājs var reģistrēties par Nolikuma saņēmēju sk. https://www.eis.gov.lv/EIS/Publications/PublicationView.aspx?PublicationId=883
1.14. Papildu informācija, ja tāda tiks sniegta saistībā ar šo iepirkumu, tiks publicēta EIS e-konkursu apakšsistēmā šī iepirkuma sadaļā. Ieinteresētajam piegādātājam ir pienākums sekot līdzi publicētajai informācijai.
1.15. Pasūtītājs ar iepirkumu saistītās informācijas apmaiņu nodrošina elektroniski saskaņā ar Publisko iepirkumu likuma 38. pantu.
1.16. Pretendentu piedāvājumos norādītie personas dati tiks apstrādāti, lai nodrošinātu iepirkuma norisi un iesniegto pretendentu piedāvājumu izvērtēšanu. Iepriekš minētās personas datu apstrādes pārzinis ir Rīgas valstspilsētas pašvaldības Īpašuma departaments, kontaktinformācija: Riharda Vāgnera iela 5, Rīga, LV-1050, e-pasta adrese: di@riga.lv.
II Prasības piegādātājiem

2.1. Par pretendentu iepirkumā var būt piegādātājs vai piegādātāju apvienība, kas izpilda šādus atbilstības kritērijus (pierādījumi šo kritēriju izpildei tiek iesniegti Atlases dokumentu kopumā saskaņā ar Nolikuma IV sadaļu):

2.1.1. attiecībā uz izslēgšanas iemesliem:
2.1.1.1. uz pretendentu (ja pretendents ir piegādātāju apvienība vai personālsabiedrība, tad šī prasība attiecināma atsevišķi uz katru piegādātāju apvienības dalībnieku (personālsabiedrības biedru)), pretendenta norādīto personu, uz kuras iespējām pretendents balstās, lai apliecinātu, ka tā kvalifikācija atbilst paziņojumā par līgumu vai iepirkuma dokumentos noteiktajām prasībām, uz pretendenta norādīto apakšuzņēmēju*, kura veicamo būvdarbu vai sniedzamo pakalpojumu vērtība ir vismaz 10 000 euro, neattiecas Publisko iepirkumu likuma 42. panta otrās daļas 1., 2., 3., 4. un 11. punktā minētie izslēgšanas iemesli;

* 
Šā Nolikuma izpratnē apakšuzņēmējs ir pretendenta nolīgta persona vai savukārt tās nolīgta persona, kura veic būvdarbus vai sniedz pakalpojumus iepirkuma līguma izpildei.
2.1.1.2. uz personām, kurām pretendentā (ja pretendents ir piegādātāju apvienība vai personālsabiedrība, tad šī prasība attiecināma atsevišķi uz katru piegādātāju apvienības dalībnieku (personālsabiedrības biedru)) ir izšķirošā ietekme uz līdzdalības pamata normatīvo aktu par koncerniem izpratnē, neattiecas Publisko iepirkumu likuma 42. panta otrās daļas 1., 2. un 3. punktā minētie izslēgšanas iemesli;
2.1.1.3. uz pretendenta (ja pretendents ir piegādātāju apvienība vai personālsabiedrība, tad šī prasība attiecināma atsevišķi uz katru piegādātāju apvienības dalībnieku (personālsabiedrības biedru)) patieso labuma guvēju neattiecas Publisko iepirkumu likuma 42. panta otrās daļas 1., 2. un 11. punktā minētie izslēgšanas iemesli;
2.1.1.4. attiecībā uz pretendentu (ja pretendents ir piegādātāju apvienība, tad šī prasība attiecināma atsevišķi uz katru piegādātāju apvienības dalībnieku), tā valdes vai padomes locekli, patieso labuma guvēju, pārstāvēttiesīgo personu vai prokūristu, vai personu, kura ir pilnvarota pārstāvēt pretendentu darbībās, kas saistītas ar filiāli, vai personālsabiedrības biedru, tā valdes vai padomes locekli, patieso labuma guvēju, pārstāvēttiesīgo personu vai prokūristu, ja pretendents ir personālsabiedrība, nav noteiktas starptautiskās vai nacionālās sankcijas vai būtiskas finanšu tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas;
2.1.2. pretendents (ja pretendents ir piegādātāju apvienība, tad šī prasība attiecināma atsevišķi uz katru piegādātāju apvienības dalībnieku; ja pretendents ir personālsabiedrība, tad šī prasība attiecināma uz personālsabiedrību, kā arī atsevišķi uz katru personālsabiedrības biedru) un tā norādītie apakšuzņēmēji likumā noteiktajā kārtībā ir reģistrēti komercreģistrā Latvijas Republikā vai līdzvērtīgā uzņēmējdarbību/komercdarbību reģistrējošā iestādē ārvalstīs, ja attiecīgās valsts normatīvie tiesību akti paredz attiecīgo reģistrāciju;
2.1.3. pretendents (personālsabiedrība un personālsabiedrības biedri, ja pretendents ir personālsabiedrība; piegādātāju apvienības dalībnieki, ja pretendents ir piegādātāju apvienība), tā norādītais apakšuzņēmējs, kas veiks būvdarbus reglamentētajā sfērā, ir reģistrēts būvkomersantu reģistrā vai attiecīgā profesionālā reģistrā ārvalstīs, vai pretendentam ir kompetentas institūcijas izsniegta licence, sertifikāts vai cits līdzvērtīgs dokuments, ja attiecīgās valsts normatīvie tiesību akti paredz profesionālo reģistrāciju, licences, sertifikāta vai citu līdzvērtīgu dokumentu izsniegšanu;
2.1.4. pretendentam iepriekšējo piecu gadu laikā (2021., 2022., 2023., 2024., 2025. gadā) vai vēlāk līdz piedāvājuma iesniegšanas dienai jābūt pieredzei kā galvenajam būvdarbu veicējam atjaunošanas vai pārbūves darbu veikšanā vismaz divās publiskās ēkās*, nepārtraucot ēkās izvietoto iestāžu darbību šajās ēkās, un katrā šādā objektā veikto atjaunošanas vai pārbūves darbu vērtība ir vismaz 60 000,00 EUR (sešdesmit tūkstoši euro) bez PVN, un būvdarbi līgumos noteiktajā termiņā un kvalitātē ir pilnībā pabeigti, un pasūtītājs tos ir pieņēmis, un par tiem ir saņemtas pasūtītāju pozitīvas atsauksmes. Ja piedāvājumu iesniedz piegādātāju apvienība vai personālsabiedrība, tad piegādātāju apvienības dalībniekiem (personālsabiedrības biedriem) kopā jāatbilst šai prasībai;
* 
Šā Nolikuma izpratnē ar publisku ēku tiek saprasta tāda ēka, kurā vairāk nekā 50 % ēkas kopējās platības ir publiskas telpas vai telpas publiskas funkcijas nodrošināšanai, savukārt ar publisku telpu tiek saprasta nedzīvojama telpa (izņemot ražošanas, tehniskās un līdzīga lietojuma telpas), kurā strādā darbinieki vai dažādus pakalpojumus var saņemt apmeklētāji (piemēram, skatītāji, pacienti, klienti, pircēji, pasažieri, studenti, audzēkņi), savukārt ar publiskām funkcijām tiek saprasti publisko tiesību institūcijai normatīvajos aktos noteiktie un publiskas institūcijas kompetencē esošie uzdevumi.
2.1.5. pretendentam Darbu izpildē jānodarbina:

2.1.5.1. vismaz viens speciālists ar spēkā esošu būvprakses sertifikātu ēku būvdarbu vadīšanā un būvuzraudzībā;

2.1.5.2. vismaz viens speciālists ar spēkā esošu būvprakses sertifikātu ūdensapgādes un kanalizācijas sistēmu (ieskaitot ugunsdzēsības sistēmas) būvdarbu vadīšanā un būvuzraudzībā.
Būvspeciālistu darbības sfēras Nolikumā norādītas saskaņā ar Ministru kabineta 2018. gada 20. marta noteikumiem Nr. 169 “Būvspeciālistu kompetences novērtēšanas un patstāvīgās uzraudzības noteikumi” (turpmāk – Noteikumi Nr. 169) redakcijā, kas ir spēkā iepirkuma izsludināšanas dienā. Pasūtītājs par atbilstošiem atzīs arī tādus spēkā esošus sertifikātus, kuros norādītas attiecīgās darbības sfēras atbilstoši Noteikumu Nr. 169 iepriekšējām redakcijām.
Pretendents drīkst piedāvāt vienu speciālistu vairākām pozīcijām, ja tas atbilst Nolikumā izvirzītajām prasībām.
Pretendenta iesaistītajiem ārvalstu speciālistiem ir jābūt izsniegtām licencēm, sertifikātiem vai citiem dokumentiem attiecīgo pakalpojumu sniegšanai (ja šādu dokumentu nepieciešamību nosaka attiecīgās ārvalsts normatīvie akti) un ārvalstu speciālista kvalifikācijai jāatbilst speciālista reģistrācijas valsts prasībām attiecīgo pakalpojumu sniegšanai;
2.1.6. iepriekšējo trīs (2023., 2024. un 2025.) finanšu gadu (pārskata gadu) laikā pretendenta vidējam gada finanšu neto apgrozījumam būvniecībā ir jābūt vismaz 140 000,00 EUR (viens simts četrdesmit tūkstoši euro). Ja pretendenta darbības ilgums ir mazāks, tas savu atbilstību šajā punktā noteiktajai prasībai finanšu apgrozījumam apliecina par savas darbības periodu. Ja piedāvājumu iesniedz piegādātāju apvienība vai personālsabiedrība, tad šī prasība jāizpilda kopā piegādātāju apvienības dalībniekiem (personālsabiedrības biedriem);
2.1.7. pretendentam ir pozitīvs pašu kapitāls un pretendenta kopējās likviditātes koeficients (apgrozāmie līdzekļi / īstermiņa saistības) pēdējā gadā, par kuru auditu veicis zvērināts revidents, nav mazāks par 1,0. Ja piedāvājumu iesniedz piegādātāju apvienība, tad šī prasība attiecināma uz katru piegādātāju apvienības dalībnieku, uz kura saimnieciskajām un finansiālajām iespējām piegādātāju apvienība balstās un kurš būs finansiāli atbildīgs par līguma izpildi; ja piedāvājumu iesniedz personālsabiedrība, tad šī prasība attiecināma uz personālsabiedrību, kā arī uz katru personālsabiedrības biedru, uz kura saimnieciskajām un finansiālajām iespējām personālsabiedrība balstās un kurš būs finansiāli atbildīgs par līguma izpildi;
2.1.8. pretendentam visā Darbu izpildes laikā jābūt spēkā būvdarbu veicēja civiltiesiskās atbildības obligātajai apdrošināšanai;
2.1.9. pretendents Nolikumā noteiktajā kārtībā ir iesniedzis savu priekšlikumu par Darbu (būvdarbu, tajos izmantoto materiālu, konstrukciju un tehnoloģiju) kvalitātes garantiju;
2.1.10. pretendentam ir jābūt spējīgam nodrošināt kredītiestādes, kurai ir tiesības sniegt finanšu pakalpojumus Latvijas Republikā, neatsaucamu beznosacījumu garantiju vai apdrošināšanas sabiedrības, kurai ir tiesības sniegt apdrošināšanas pakalpojumus Latvijas Republikā, neatsaucamu beznosacījumu galvojumu kā līguma nodrošinājumu 5% (piecu procentu) apmērā no iepirkuma līguma cenas. Līguma nodrošinājumam jābūt spēkā līdz šādam termiņam: 20 (divdesmit) dienas pēc Darbu izpildes termiņa beigām;
2.1.11. pretendentam ir jābūt spējīgam nodrošināt kredītiestādes, kurai ir tiesības sniegt finanšu pakalpojumus Latvijas Republikā, neatsaucamu beznosacījumu garantiju vai apdrošināšanas sabiedrības, kurai ir tiesības sniegt apdrošināšanas pakalpojumus Latvijas Republikā, neatsaucamu beznosacījumu galvojumu Darbu (būvdarbu, tajos izmantoto materiālu, konstrukciju un tehnoloģiju) kvalitātes garantijas saistības pastiprināšanai 5% (piecu procentu) apmērā no līguma cenas par pilnu pretendenta priekšlikumā (Nolikuma 3.10. punkts) minēto garantijas termiņu (ar noteikumu, ka garantijas saistību nodrošinājums tiek samazināts garantijas termiņa trešā gada pirmajā mēnesī uz atlikušo tā daļu, nosakot to 2% (divu procentu) apmērā no līguma cenas, ja garantijas termiņa pirmajos divos gados nav konstatēti būvdarbu defekti vai būvdarbu veicējs un pasūtītājs ir vienojušies par pieteikto būvdarbu defektu novēršanas termiņu). Garantijas laika saistību nodrošinājumam jābūt spēkā līdz šādam termiņam: 20 (divdesmit) dienas pēc garantijas termiņa beigām;
2.1.12. pretendentam un personai, uz kuras saimnieciskajām un finansiālajām iespējām tas balstās, jābūt solidāri atbildīgiem par iepirkuma līguma izpildi.
2.2. Piegādātāju apvienības dalībnieki, kā arī personālsabiedrības biedri iesniedz Nolikuma 4.2. punktā minētos dokumentus par katru piegādātāju apvienības dalībnieku (personālsabiedrības biedru), bet gadījumos, kad prasības izpilde paredz kopīgu rādītāju uzrādīšanu, papildus jāiesniedz arī attiecīgs kopīgs dokuments.

2.3. Ja piedāvājumu iesniedz piegādātāju apvienība, kura uz piedāvājuma iesniegšanas brīdi nav juridiski noformējusi savu sadarbību saskaņā ar Komerclikumu, lai tā tiktu atzīta par pretendentu, ir jāiesniedz visu piegādātāju apvienības dalībnieku parakstīts saistību raksta (protokola, vienošanās, cita dokumenta) oriģināls vai apliecināta kopija, kas apliecina, ka, ja pretendentam tiks piešķirtas tiesības slēgt iepirkuma līgumu, pēc pretendenta izvēles tiks izveidota personālsabiedrība saskaņā ar Nolikuma prasībām vai tiks noslēgts sabiedrības līgums*, vienojoties par piegādātāju apvienības dalībnieku atbildības sadalījumu (turpmāk – sabiedrības līgums).

* Ja piedāvājumu iesniedz piegādātāju apvienība, kura paredzējusi būt galvenais būvdarbu veicējs (ģenerāluzņēmējs), tad piegādātāju apvienība nevar izvēlēties iespēju slēgt sabiedrības līgumu (ņemot vērā, ka Latvijas Republikas Būvkomersantu reģistrā ir iespējams reģistrēt tikai attiecīgi reģistrētu pilnsabiedrību vai komandītsabiedrību (nevis personu apvienību, kas noslēgusi sabiedrības līgumu)). Savukārt gadījumā, ja visi piegādātāju apvienības dalībnieki ir reģistrēti Būvkomersantu reģistrā, tad ir pieļaujams, ka piegādātāju apvienības biedru starpā tiek slēgts sabiedrības līgums.
2.4. Ja piedāvājumu iesniedz personālsabiedrība, tad, lai tā tiktu atzīta par pretendentu, ir jāiesniedz personālsabiedrības līguma oriģināls vai apliecināta kopija vai izraksts, kā arī cita dokumenta (protokola, vienošanās, u.tml.) oriģināls vai apliecināta kopija, kas apliecina katra personālsabiedrības biedra kompetenci un atbildības robežas, un limitu, ja tas nav atspoguļots personālsabiedrības līgumā vai tā izrakstā.

2.5. Ja piedāvājumu iesniegusī piegādātāju apvienība, kurai tiek piešķirtas līguma slēgšanas tiesības, izvēlas izveidot personālsabiedrību, tā:

2.5.1. septiņu darba dienu laikā no dienas, kad iepirkuma komisijas (turpmāk – Komisija) lēmums nosūtīts visiem pretendentiem, paraksta personālsabiedrības līgumu, saskaņā ar kuru vismaz viens biedrs, kas ir reģistrēts vai 4.2.4. punktā noteiktajā gadījumā tiks reģistrēts būvkomersantu reģistrā ar tiesībām veikt Nolikumā noteiktos Darbus, ir biedrs ar pilnu atbildību, un piesaka personālsabiedrības reģistrāciju komercreģistrā;
2.5.2. ne vēlāk kā vienpadsmitajā darba dienā no dienas, kad Komisijas lēmums nosūtīts visiem pretendentiem, rakstveidā paziņo pasūtītājam par personālsabiedrības reģistrāciju komercreģistrā, kā arī iesniedz pasūtītājam personālsabiedrības līguma apliecinātu kopiju un personālsabiedrības pārstāvja pilnvaru.
2.6. Ja piedāvājumu iesniegusī piegādātāju apvienība, kurai tiek piešķirtas līguma slēgšanas tiesības, izvēlas noslēgt sabiedrības līgumu, tā septiņu darba dienu laikā no dienas, kad Komisijas lēmums nosūtīts visiem pretendentiem, paraksta sabiedrības līgumu, vienojoties par piegādātāju apvienības dalībnieku atbildības sadalījumu, un sabiedrības līguma apliecinātu kopiju un, ja nepieciešams, sabiedrības pārstāvja pilnvaru iesniedz pasūtītājam.
2.7. Ja pretendents Nolikuma 2.5.2. vai 2.6. punktā minētajā termiņā neiesniedz pasūtītājam norādītos dokumentus, uzskatāms, ka pretendents atteicies noslēgt iepirkuma līgumu un pasūtītājs ir tiesīgs, paturot piedāvājuma nodrošinājumu, lemt par iepirkuma līguma slēgšanas tiesību piešķiršanu nākamajam pretendentam, kurš piedāvājis saimnieciski visizdevīgāko piedāvājumu.
2.8. Ja pretendents plāno iesaistīt Darbu izpildē apakšuzņēmējus, par apakšuzņēmējiem iesniedz Nolikuma 4.2.3., 4.2.4. punktā un, ja attiecināms, arī 4.2.5., 4.2.6. un 4.2.7. punktā norādīto informāciju un dokumentus, kā arī katra apakšuzņēmēja apliecinājumu par gatavību piedalīties Darbu veikšanā, norādot tos darbus, kurus viņš paredz veikt (5. pielikums).
III Informācija par iepirkuma priekšmetu

3.1. Iepirkuma rezultātā uzvarētājam tiek piešķirtas tiesības veikt būvdarbus – vides pieejamības nodrošināšanas pasākumus Rīgas Juglas vidusskolas ēkā Kvēles ielā 64, Rīgā, saskaņā ar Tehnisko specifikāciju (1. pielikums), iepirkuma līgumu (projekts 2. pielikumā), kā arī Nolikumu. Līgums tiks slēgts pēc nepieciešamā finansējuma apstiprināšanas.
3.2. Visus nepieciešamos saskaņojumus, atļaujas darbu uzsākšanai un nodošanai par saviem līdzekļiem saņem Darbu izpildītājs.

3.3. Darbu izpildes termiņš: trīs kalendāra mēneši no iepirkuma līguma spēkā stāšanās dienas, tajā skaitā būvniecības ieceres dokumentācijas izstrāde un saskaņošana jāveic viena kalendāra mēneša laikā no līguma spēkā stāšanās dienas, savukārt būvdarbi WC zonā jāpabeidz divu kalendāra mēnešu laikā no līguma spēkā stāšanās dienas.
3.4. Darbu izpildes vieta: Kvēles iela 64, Rīga. Darbi jāveic ēkā, kurā izvietota strādājoša iestāde, nepārtraucot iestādes darbību. Darbu izpildes grafiks jāsaskaņo ar iestādi.
3.5. Norēķini par Darbu veikšanu tiek veikti bez avansa maksājumiem. Samaksas kārtība noteikta iepirkuma līguma projektā (2. pielikums). 
3.6. Tehniskā specifikācija: Tehniskā specifikācija pievienota Nolikumam kā 1. pielikums. Tehniskā specifikācija satur darba uzdevumu, kā arī prasības būvdarbu izpildei, Darbu apjomu sarakstu un aprakstu par kvalitātes līmeni. Piegādātājs saskaņā ar Tehnisko specifikāciju iegūst Finanšu piedāvājuma (6. pielikums) un Tehniskā piedāvājuma sagatavošanai nepieciešamos datus.
3.7. Ja rodas šaubas par pasūtītāja izsniegtās Tehniskās specifikācijas atbilstību, piegādātājs iesniedz informācijas pieprasījumu Nolikuma 1.10. punktā norādītajā kārtībā un termiņos.

3.8. Ja Komisija ir sniegusi skaidrojumu par Tehnisko specifikāciju, par to informējot Nolikuma 1.10. punktā norādītajā kārtībā, bet pretendents nav ievērojis norādījumus, pretendenta Tehniskais piedāvājums tiek atzīts par neatbilstošu.
3.9. Pasūtītāja izsniegtā Tehniskā specifikācija piegādātājam jāizvērtē ar pietiekamu rūpību, lai iepirkumā uzvarējušais pretendents, parakstot iepirkuma līgumu, varētu apliecināt, ka Tehniskajā piedāvājumā (tāmēs) iekļauti visi darbi un materiāli, kuri nepieciešami pilnīgai Tehniskajā specifikācijā paredzēto darbu veikšanai, lai nodrošinātu Darbu nodošanu pasūtītājam iepirkuma līgumā noteiktajā termiņā.
3.10. Darbu (būvdarbu, pielietoto materiālu, konstrukciju un tehnoloģiju) minimālais garantijas termiņš ir 60 (sešdesmit) kalendāra mēneši, skaitot no dienas, kurā Darbi tiek nodoti pasūtītājam. Atbildības garantijas limits tiek noteikts 5% (piecu procentu) apmērā no iepirkuma līguma cenas (ar noteikumu, ka garantijas saistību nodrošinājums tiek samazināts garantijas termiņa trešā gada pirmajā mēnesī uz atlikušo tā daļu, nosakot to 2% (divu procentu) apmērā no līguma cenas, ja garantijas termiņa pirmajos divos gados nav konstatēti būvdarbu defekti vai būvdarbu veicējs un pasūtītājs ir vienojušies par pieteikto būvdarbu defektu novēršanas termiņu). Nolikumā noteiktajā kārtībā Darbu izpildītājs nodrošina savas garantijas saistības pilnā apjomā (termiņš un summa) ar attiecīgu kredītiestādes, kurai ir tiesības sniegt finanšu pakalpojumus Latvijas Republikā, neatsaucamu beznosacījumu garantiju vai apdrošināšanas sabiedrības, kurai ir tiesības sniegt apdrošināšanas pakalpojumus Latvijas Republikā, neatsaucamu beznosacījumu galvojumu.
3.11. Darbu kārtība: Darbi tiek veikti saskaņā ar Darbu izpildītāja izstrādāto darbu veikšanas projektu.

3.12. Pasūtītājs saskaņā ar iepirkuma līguma, kā arī Ministru kabineta 2003. gada 25. februāra noteikumu Nr. 92 “Darba aizsardzības prasības, veicot būvdarbus” prasībām pilnvaro Darbu izpildītāju pildīt pienākumus, kas ir noteikti darba aizsardzības koordinatoram projekta izpildes posmā. Tādējādi pretendentam jānodrošina atbilstoša speciālista piesaiste minētā uzdevuma izpildei.

3.13. Pretendentam, ar kuru tiks slēgts iepirkuma līgums, jāievēro, ka gadījumā, ja līguma izpildes gaitā viņš vēlas veikt piedāvājumā norādītā personāla un apakšuzņēmēju nomaiņu un iesaistīt papildu personālu un apakšuzņēmējus iepirkuma līguma izpildē, par to rakstveidā ir jāinformē pasūtītājs. Pretendents ir atbildīgs par to, lai šo noteikumu ievēro arī tā iesaistītie apakšuzņēmēji. Ja pasūtītājs līguma izpildes gaitā konstatē, ka Darbu izpildē ir iesaistīts personāls (sertificētais speciālists) vai apakšuzņēmējs, kas nav norādīts piedāvājumā šim iepirkumam un par kuru pasūtītājs netika rakstveidā informēts, pasūtītājs ir tiesīgs iepirkuma līgumā noteiktajā kārtībā piemērot līgumsodu par katru šādu gadījumu.
3.14. Iepirkuma līguma nodrošināšanai uzvarētājs Nolikumā un iepirkuma līgumā paredzētajā kārtībā iesniedz šādus saistību pastiprinājumus:
3.14.1. kredītiestādes, kurai ir tiesības sniegt finanšu pakalpojumus Latvijas Republikā, neatsaucamu beznosacījumu garantiju vai apdrošināšanas sabiedrības, kurai ir tiesības sniegt apdrošināšanas pakalpojumus Latvijas Republikā, neatsaucamu beznosacījumu galvojumu kā līguma nodrošinājumu 5% (piecu procentu) apmērā no iepirkuma līguma cenas, kas  ir spēkā vismaz 20 (divdesmit) dienas pēc Darbu izpildes termiņa beigām, saskaņā ar paraugu 7. pielikumā; 

3.14.2. kredītiestādes, kurai ir tiesības sniegt finanšu pakalpojumus Latvijas Republikā, neatsaucamu beznosacījumu garantiju vai apdrošināšanas sabiedrības, kurai ir tiesības sniegt apdrošināšanas pakalpojumus Latvijas Republikā, neatsaucamu beznosacījumu galvojumu Darbu (būvdarbu, tajos izmantoto materiālu, konstrukciju un tehnoloģiju) kvalitātes garantijas saistības pastiprināšanai 5% (piecu procentu) apmērā no līguma cenas par pilnu pretendenta priekšlikumā (Nolikuma 3.10. punkts) minēto garantijas termiņu (ar noteikumu, ka garantijas saistību nodrošinājums tiek samazināts garantijas termiņa trešā gada pirmajā mēnesī uz atlikušo tā daļu, nosakot to 2% (divu procentu) apmērā no līguma cenas, ja garantijas termiņa pirmajos divos gados nav konstatēti būvdarbu defekti vai būvdarbu veicējs un pasūtītājs ir vienojušies par pieteikto būvdarbu defektu novēršanas termiņu), kas ir spēkā vismaz 20 (divdesmit) dienas pēc garantijas termiņa beigām, saskaņā ar paraugu 7. pielikumā.
IV Prasības piedāvājuma noformēšanai un iesniedzamie dokumenti

4.1. Piedāvājuma dokumentus pretendents sagatavo atbilstoši Nolikumam, ievērojot šādas prasības: 

4.1.1. piedāvājums jāiesniedz elektroniski EIS e-konkursu apakšsistēmā, ievērojot šādas pretendenta izvēles iespējas:

4.1.1.1. izmantojot EIS e-konkursu apakšsistēmas piedāvātos rīkus, aizpildot minētās sistēmas e-konkursu apakšsistēmā šī iepirkuma sadaļā ievietotās formas;

4.1.1.2. elektroniski aizpildāmos dokumentus elektroniski sagatavojot ārpus EIS e-konkursu apakšsistēmas un pievienojot atbilstošajām prasībām (šādā gadījumā pretendents ir atbildīgs par aizpildāmo formu atbilstību dokumentācijas prasībām un formu paraugiem);

4.1.1.3. elektroniski sagatavoto piedāvājumu šifrējot ārpus EIS e-konkursu apakšsistēmas ar trešās personas piedāvātiem datu aizsardzības rīkiem un aizsargājot ar elektronisku atslēgu un paroli (šādā gadījumā pretendents ir atbildīgs par aizpildāmo formu atbilstību dokumentācijas prasībām un formu paraugiem, kā arī dokumenta atvēršanas un nolasīšanas iespējām).
4.1.2. piedāvājums jāsagatavo tā, lai nekādā veidā netiktu apdraudēta EIS e-konkursu apakšsistēmas darbība un nebūtu ierobežota piekļuve piedāvājumā ietvertajai informācijai, tostarp piedāvājums nedrīkst saturēt datorvīrusus un citas kaitīgas programmatūras vai to ģeneratorus, vai, ja piedāvājums ir šifrēts, kandidātam noteiktajā laikā (ne vēlāk kā 15 minūšu laikā pēc piedāvājumu atvēršanas uzsākšanas) jāiesniedz derīga elektroniska atslēga un parole šifrētā dokumenta atvēršanai;

4.1.3. sagatavojot piedāvājumu, pretendents ievēro, ka:

4.1.3.1. piedāvājuma dokumenti ir jāsagatavo atsevišķos elektroniskos dokumentos ar standarta biroja programmatūras rīkiem nolasāmā formātā (piemēram, Microsoft Office 2010 (vai jaunākas programmatūras versijas) formātā vai pdf formātā). Tehniskais piedāvājums un finanšu piedāvājums jāaizpilda atsevišķā elektroniskā dokumentā ar Microsoft Office 2010 vai līdzvērtīgas (vai jaunākas programmatūras versijas) rīkiem lasāmā formātā;
4.1.3.2. piedāvājuma dokumentus paraksta ar drošu elektronisko parakstu un laika zīmogu vai ar EIS piedāvāto elektronisko parakstu. Pretendents ir tiesīgs ar vienu drošu elektronisko parakstu vai EIS piedāvāto elektronisko parakstu parakstīt visus dokumentus kā vienu kopumu;
4.1.3.3. piedāvājuma dokumentus paraksta piegādātāja pārstāvis ar Latvijas Republikas Uzņēmumu reģistrā vai atbilstošā reģistrā ārvalstīs nostiprinātām paraksta tiesībām vai šīs personas pilnvarota persona, pievienojot atbilstoši noformētu pilnvaru un dokumentu, kas apliecina pilnvaras izdevēja paraksta (pārstāvības) tiesības. Pilnvarā precīzi jānorāda pilnvarotajai personai piešķirto tiesību un saistību apjoms;

4.1.3.4. ja piedāvājumu iesniedz piegādātāju apvienība, pieteikumā norāda piegādātāju apvienības pilnvaroto pārstāvi ar tiesībām elektroniski parakstīt visus ar šo iepirkumu saistītos dokumentus. Pilnvarojums pārstāvēt piegādātāju apvienību ir jāparaksta katra piegādātāju apvienības dalībnieka pārstāvēttiesīgajam vai pilnvarotajam pārstāvim.
4.1.4. pretendents piedāvājuma noformēšanā ievēro Elektronisko dokumentu  likumā un Ministru kabineta 2005. gada 28. jūnija noteikumos Nr. 473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām” noteiktās prasības attiecībā uz elektronisko dokumentu, kā arī drukātas formas dokumentu elektronisko kopiju noformēšanu un to juridisko spēku. Pretendents ir tiesīgs apliecināt visus  piedāvājumā esošos atvasinātos dokumentus un tulkojumus, iesniedzot vienu kopēju apliecinājumu, kas attiecas uz visiem atvasinātajiem dokumentiem un tulkojumiem;

4.1.5. dokumentus noformē atbilstoši Dokumentu juridiskā spēka likuma un Ministru kabineta 2018. gada 4. septembra noteikumu Nr. 558 “Dokumentu izstrādāšanas un noformēšanas kārtība” prasībām;
4.1.6. dokumentus sagatavo latviešu valodā. Dokumentiem svešvalodās pievieno atbilstošus tulkojumus latviešu valodā. Svešvalodā sagatavots dokuments, kuram nav pievienots atbilstošs tulkojums valsts valodā, netiek pieņemts un Komisija uzskata, ka šis dokuments nav iesniegts. Citās valstīs izsniegtajiem valsts pārvaldes iestāžu vai notariālajiem dokumentiem jābūt legalizētiem normatīvajos aktos noteiktajā kārtībā. Ja minētā prasība nav izpildīta, Komisija uzskata, ka šis dokuments nav iesniegts;

4.1.7. visiem dokumentiem ir jābūt skaidri salasāmiem, bez neatrunātiem dzēsumiem, labojumiem vai svītrojumiem;

4.1.8. pretendents līdz piedāvājumu iesniegšanas termiņa beigām var rakstveidā grozīt vai atsaukt iesniegto piedāvājumu, izmantojot EIS pieejamos rīkus. Piedāvājuma atsaukšanai ir bezierunu raksturs, un tā izslēdz pretendentu no tālākas līdzdalības iepirkumā. Piedāvājuma maiņas gadījumā par piedāvājuma iesniegšanas laiku tiek uzskatīts pēdējā piedāvājuma iesniegšanas brīdis;
4.1.9. ārpus EIS e-konkursu apakšsistēmas iesniegts piedāvājums tiks atzīts par neatbilstošu Nolikuma prasībām. Piedāvājumi, kas saņemti ārpus EIS e-konkursu apakšsistēmas, netiek atvērti un tiek nosūtīti atpakaļ iesniedzējam;

4.1.10. sagatavojot piedāvājumu, pretendentam ir saistošas prasības, kas izvirzītas Nolikumā, kā arī visos tā pielikumos, tai skaitā paraugos.

4.2. Atlases dokumentu kopumā pretendents iesniedz šādus dokumentus:

4.2.1. pilnvaru, ja piedāvājuma dokumentus iesniedz un paraksta pilnvarotā persona;

4.2.2. pieteikumu dalībai iepirkumā un apliecinājumu par neatkarīgi izstrādātu piedāvājumu saskaņā ar paraugu 4. pielikumā;

4.2.3. lai apliecinātu 2.1.2. punktā noteiktās prasības izpildi, ja pretendents vai tā apakšuzņēmējs reģistrēts ārvalstī – uzņēmējdarbību/komercdarbību reģistrējošas iestādes ārvalstī izdotas reģistrācijas apliecības apliecinātu kopiju. Ja attiecīgās valsts normatīvie akti neparedz šāda dokumenta izsniegšanu, ārvalsts pretendents reģistrāciju apliecina atbilstoši attiecīgās valsts nosacījumiem (piemēram, norādot publiski pieejamu reģistru, kur pasūtītājs var pārliecināties par reģistrācijas faktu);

4.2.4. lai apliecinātu 2.1.3. punktā noteiktās prasības izpildi: pretendenta (personālsabiedrības un personālsabiedrības biedru, ja pretendents ir personālsabiedrība; piegādātāju apvienības dalībnieku, ja pretendents ir piegādātāju apvienība), tā norādītā apakšuzņēmēja, kas veiks būvdarbus reglamentētajā sfērā, būvkomersanta reģistrācijas apliecības vai lēmuma par reģistrāciju būvkomersantu reģistrā apliecinātu kopiju. Ārvalstu pretendentiem un apakšuzņēmējiem jāiesniedz attiecīga profesionālā reģistra izsniegtas reģistrācijas apliecības apliecināta kopija vai kompetentas institūcijas izsniegtas licences, sertifikāta vai cita līdzvērtīga dokumenta apliecināta kopija, ja attiecīgās valsts normatīvie tiesību akti paredz profesionālo reģistrāciju, licences, sertifikāta vai citu līdzvērtīgu dokumentu izsniegšanu, kā arī apliecinājums, ka gadījumā, ja pretendentam tiks piešķirtas tiesības slēgt iepirkuma līgumu, ārvalsts pretendents vai apakšuzņēmējs līdz līguma slēgšanai reģistrēsies būvkomersantu reģistrā;
4.2.5. lai apliecinātu 2.1.4. punktā noteiktās prasības izpildi: izziņu saskaņā ar paraugu 8. pielikumā par iepriekšējo piecu gadu laikā (2021., 2022., 2023., 2024., 2025. gadā) vai vēlāk līdz piedāvājumu iesniegšanas dienai veiktiem būvdarbiem. Izziņai pievieno pasūtītāja pozitīvu atsauksmi par katru izziņā minēto objektu, pievienojot arī dokumentus, kas apliecina izziņā norādītos faktus;
4.2.6. lai apliecinātu 2.1.5. punktā noteikto kvalifikācijas prasību izpildi:

4.2.6.1. iesaistītā personāla (speciālistu) sarakstu saskaņā ar paraugu 9.1. pielikumā;

4.2.6.2. katra piesaistītā ārvalstu speciālista būvprakses sertifikāta vai kompetences pārbaudes iestādes lēmuma par būvspeciālista sertifikāta piešķiršanu apliecinātu kopiju. Ja attiecīgās valsts normatīvie akti neparedz šāda dokumenta izsniegšanu, speciālista kvalifikāciju apliecina atbilstoši attiecīgās valsts nosacījumiem (piemēram, norādot publiski pieejamu reģistru, kur pasūtītājs var pārliecināties par speciālista kvalifikāciju);

4.2.6.3. katra piesaistītā speciālista apliecinājumu saskaņā ar paraugu 9.2. pielikumā;
4.2.7. attiecībā uz ārvalstu speciālistiem* papildus jāiesniedz apliecinājums par to, ka piesaistītie būvdarbu vadītāji atbilst izglītības un profesionālās kvalifikācijas prasībām attiecīgas profesionālās darbības veikšanai speciālista reģistrācijas valstī, un gadījumā, ja ar pretendentu tiks slēgts iepirkuma līgums, ne vēlāk kā piecu darbdienu laikā no iepirkuma līguma noslēgšanas attiecīgie speciālisti normatīvajos aktos noteiktajā kārtībā iesniegs atzīšanas institūcijai deklarāciju par īslaicīgu profesionālo pakalpojumu sniegšanu Latvijas Republikā reglamentētā profesijā;

*
Minētā kārtība par īslaicīgo pakalpojumu sniegšanu attiecas uz personām, kuru mītnes valsts ir Eiropas Savienības dalībvalsts vai Eiropas Brīvās tirdzniecības asociācijas dalībvalsts un kuru sniegto pakalpojumu izcelsmes valsts ir Eiropas Savienības dalībvalsts vai Eiropas Brīvās tirdzniecības asociācijas dalībvalsts (proti, Islande, Lihtenšteina, Norvēģija un Šveice). Personām no citām valstīm ir jāveic pilnā kvalifikācijas atzīšana, piemērojot vispārējo profesionālās kvalifikācijas atzīšanas sistēmu (arī gadījumos, ja šīs personas Latvijā profesionālos pakalpojumus sniegs īslaicīgi).

4.2.8. lai apliecinātu 2.1.6. un 2.1.7. punktā noteikto prasību izpildi: pretendenta parakstītu izziņu* saskaņā ar paraugu 10. pielikumā par pretendenta finanšu neto apgrozījumu tajā komercdarbības daļā, kas attiecas uz būvniecības jomu, iepriekšējos trīs gados (par iepriekšējiem trīs gadiem tiek uzskatīti 2023., 2024. un 2025. gads**). Ja pretendenta darbības ilgums ir mazāks – izziņu par finanšu apgrozījumu savas darbības periodā. Ja pretendentam vēl nav iestājies Latvijas Republikas normatīvajos aktos noteiktais termiņš 2025. gada pārskata iesniegšanai Valsts ieņēmumu dienestā, pretendents iesniedz paša apstiprināta peļņas vai zaudējumu aprēķina kopiju vai citu dokumentu, kas apstiprina informāciju par finanšu apgrozījumu 2025. gadā. Pretendents izziņā iekļauj informāciju par pašu kapitālu un likviditātes koeficientu par pēdējo gadu, par kuru auditu veicis zvērināts revidents. Ja pretendenta darbības ilgums ir mazāks par gadu – informāciju par pašu kapitālu un likviditātes koeficientu savas darbības periodā. Prasība informāciju par likviditātes koeficientu un pašu kapitālu pamatot ar tādiem dokumentiem, kurus pārbaudījis (auditējis) zvērināts revidents, attiecināma tikai uz tādiem pretendentiem, kuri atbilst Gada pārskatu un konsolidēto gada pārskatu likumā noteiktajiem kritērijiem attiecībā uz nepieciešamību pēc zvērināta revidenta pārbaudīta gada pārskata. Ārvalstu pretendenti izziņai pievieno iepriekšējo trīs noslēgušos pārskata gadu peļņas vai zaudējumu aprēķinu kopijas vai citus dokumentus, kas apstiprina informāciju par finanšu apgrozījumu attiecīgajā periodā un informāciju par likviditātes koeficientu un pašu kapitālu, vai norāda publiski pieejamu reģistru/vietni, kur pasūtītājs var pārliecināties par pretendenta finanšu apgrozījumu, likviditātes koeficientu un pašu kapitālu;
*
Ja piedāvājumu iesniedz piegādātāju apvienība, tad izziņa jāiesniedz par katru piegādātāju apvienības dalībnieku, uz kura saimnieciskajām un finansiālajām iespējām piegādātāju apvienība balstās un kurš būs finansiāli atbildīgs par līguma izpildi; ja piedāvājumu iesniedz personālsabiedrība, tad izziņa jāiesniedz gan par personālsabiedrību, gan arī par katru personālsabiedrības biedru, uz kura saimnieciskajām un finansiālajām iespējām personālsabiedrība balstās un kurš būs finansiāli atbildīgs par līguma izpildi.

**
Ja pretendentam ir noteikts citāds pārskata gada sākums un beigas, par iepriekšējiem trīs gadiem tiek uzskatīti iepriekšējie trīs noslēgušies pārskata gadi.
4.2.9. lai apliecinātu 2.1.8. punktā noteiktās prasības izpildi: pretendenta spēkā esoša būvdarbu veicēja civiltiesiskās atbildības obligātās apdrošināšanas līguma (polises) apliecinātu kopiju (apdrošināšanas līgumam jāatbilst piedāvājumu atvēršanas sanāksmes dienā spēkā esošajam normatīvajam regulējumam) vai apdrošināšanas sabiedrības apliecinājumu par apņemšanos noslēgt apdrošināšanas līgumu ar pretendentu saskaņā ar paraugu 11. pielikumā;
4.2.10. lai izpildītu 2.1.9. punktā noteikto prasību: pretendenta priekšlikumu par Darbu kvalitātes garantiju saskaņā ar paraugu 12. pielikumā;
4.2.11. lai izpildītu 2.1.10. punktā noteikto prasību:

4.2.11.1. kredītiestādes, kurai ir tiesības sniegt finanšu pakalpojumus Latvijas Republikā, apliecinājumu, ka tā, ja ar pretendentu tiks noslēgts iepirkuma līgums, izsniegs tam neatsaucamu beznosacījumu garantiju – līguma nodrošinājumu 5% (piecu procentu) apmērā no līguma cenas,

vai

4.2.11.2. apdrošināšanas sabiedrības, kurai ir tiesības sniegt apdrošināšanas pakalpojumus Latvijas Republikā, apliecinājumu, ka tā, ja ar pretendentu tiks noslēgts iepirkuma līgums, izsniegs tam neatsaucamu beznosacījumu galvojumu – līguma nodrošinājumu 5% (piecu procentu) apmērā no līguma cenas;

4.2.12. lai izpildītu 2.1.11. punktā noteikto prasību:

4.2.12.1. kredītiestādes, kurai ir tiesības sniegt finanšu pakalpojumus Latvijas Republikā, apliecinājumu, ka tā, ja ar pretendentu tiks noslēgts iepirkuma līgums, izsniegs tam neatsaucamu beznosacījumu garantiju Darbu (būvdarbu, tajos izmantoto materiālu, konstrukciju un tehnoloģiju) kvalitātes garantijas saistības pastiprināšanai 5% (piecu procentu) apmērā no līguma cenas par pilnu pretendenta priekšlikumā (Nolikuma 3.10. punkts) minēto garantijas termiņu (ar noteikumu, ka garantijas saistību nodrošinājums tiek samazināts garantijas termiņa trešā gada pirmajā mēnesī uz atlikušo tā daļu, nosakot to 2% (divu procentu) apmērā no līguma cenas, ja garantijas termiņa pirmajos divos gados nav konstatēti būvdarbu defekti vai būvdarbu veicējs un pasūtītājs ir vienojušies par pieteikto būvdarbu defektu novēršanas termiņu),

vai

4.2.12.2. apdrošināšanas sabiedrības, kurai ir tiesības sniegt apdrošināšanas pakalpojumus Latvijas Republikā, apliecinājumu, ka tā, ja ar pretendentu tiks noslēgts iepirkuma līgums, izsniegs tam neatsaucamu beznosacījumu galvojumu Darbu (būvdarbu, tajos izmantoto materiālu, konstrukciju un tehnoloģiju) kvalitātes garantijas saistības pastiprināšanai 5% (piecu procentu) apmērā no līguma cenas par pilnu pretendenta priekšlikumā (Nolikuma 3.10. punkts) minēto garantijas termiņu (ar noteikumu, ka garantijas saistību nodrošinājums tiek samazināts garantijas termiņa trešā gada pirmajā mēnesī uz atlikušo tā daļu, nosakot to 2% (divu procentu) apmērā no līguma cenas, ja garantijas termiņa pirmajos divos gados nav konstatēti būvdarbu defekti vai būvdarbu veicējs un pasūtītājs ir vienojušies par pieteikto būvdarbu defektu novēršanas termiņu).

4.2.13. Nolikuma 2.3. punktā minēto piegādātāju apvienības dokumentu;
4.2.14. Nolikuma 2.4. punktā minētos personālsabiedrības dokumentus;
4.2.15. ja pretendents plāno iesaistīt Darbu izpildē apakšuzņēmējus – pretendenta apliecinājumu, kurā norādīti visi paredzamie apakšuzņēmēji, katram apakšuzņēmējam nododamo darbu veidi (nododamā līguma daļa), kā arī katram apakšuzņēmējam nododamo darbu apjoma finansiālā vērtība. Apliecinājumu noformē saskaņā ar paraugu 13. pielikumā;
4.2.16. dokumentus, kas jāiesniedz par apakšuzņēmējiem, saskaņā ar Nolikuma 2.8. punkta prasībām;

4.2.17. dokumentus, kas pierāda, ka iepirkuma līguma slēgšanas gadījumā persona, uz kuras iespējām pretendents balstās, lai pierādītu savas finansiālās un saimnieciskās spējas, kopā ar pretendentu uzņemsies solidāru atbildību par līguma izpildi, iesniedzot, piemēram, šīs personas apliecinājumu vai vienošanos par sadarbību konkrēta līguma izpildē, kurā konkrēti norādīts sadarbības un atbildības apjoms, joma, sadalījums, lai pasūtītājs gūtu pamatotu pārliecību par trešās personas gatavību un iespēju nodot pretendentam konkrētas finansiālās un saimnieciskās spējas, uzņemties solidāru atbildību par visa iepirkuma līguma izpildi;
4.2.18. ja pretendents balstās uz citu personu tehniskajām un profesionālajām iespējām – dokumentus, kas pierāda ka pretendenta rīcībā būs nepieciešamie resursi, iesniedzot šo personu apliecinājumu vai vienošanos par nepieciešamo resursu nodošanu pretendenta rīcībā. Pretendents, lai apliecinātu profesionālo pieredzi vai pasūtītāja prasībām atbilstoša personāla pieejamību, var balstīties uz citu personu iespējām tikai tad, ja šīs personas veiks būvdarbus vai sniegs pakalpojumus, kuru izpildei attiecīgās spējas ir nepieciešamas.
4.3. Tehniskā piedāvājuma dokumentu kopumā pretendents iesniedz šādus dokumentus, kuri apliecina pretendenta iesniegtā piedāvājuma atbilstību iepirkuma priekšmeta aprakstam un Darbu izpildei izvirzītajām prasībām:

4.3.1. saskaņā ar būvnormatīva LBN 501-17 prasībām sagatavotu tāmi, ko iesniedz MS Office Excel vai līdzvērtīgā formātā;

4.3.2. Darbu izpildes kalendāro grafiku, kurā, ievērojot Nolikuma 3.3. punktā un Tehniskās specifikācijas I sadaļas 3. punktā minētos termiņus un nosacījumus, norāda:

4.3.2.1. katru nedēļu veicamo Darbu veidus un apjomus (procentuālā izteiksmē, pieņemot kopējo konkrēta Darbu veida apjomu kā 100% vērtību), t.sk. būvniecības darbos iesaistīto pretendenta speciālistu (darbinieku) skaitu katram Darbu veidam;
4.3.2.2. finanšu plūsmu par faktiski izpildāmo darbu vērtību pa mēnešiem.

4.3.3. Izmantojamo pamatmateriālu pārskatu par galvenajiem Darbos izmantojamajiem materiāliem (paraugs 14. pielikumā), kurā ietverti visi Tehniskās specifikācijas (1. pielikums) I sadaļas 10. punktā norādītie materiāli;

4.3.4. Būvdarbu organizācijas aprakstu (pēc līguma noslēgšanas – Darbu veikšanas projektu), kas apliecina Nolikumā izvirzīto Darbu organizācijas prasību izpildi, un kurā norādīta pretendenta personāla kvalifikācija un attiecīgo darbu veikšanai paredzētais tehniskais nodrošinājums, kas nepieciešams, lai būvdarbus veiktu kalendārajā grafikā noteiktajos termiņos;

4.3.5. pretendenta sagatavotu Darbu izpildes (būvniecības) risku analīzi. Minimālās prasības būvniecības risku analīzei norādītas 15. pielikumā;

4.3.6. lai izpildītu Nolikuma 3.12. punktā noteikto prasību: ja pakalpojumu nodrošina fiziska vai juridiska persona:

4.3.6.1. kompetenta speciālista, kuram ir tiesības sniegt pakalpojumus darba aizsardzības jomā, izglītību apliecinoša dokumenta kopiju saskaņā ar Ministru kabineta 2003. gada 25. februāra noteikumu Nr. 92 “Darba aizsardzības prasības, veicot būvdarbus” 8.11. punkta vai 8.12. punkta prasībām. Ārvalsts kompetentajam speciālistam uz piedāvājuma iesniegšanas brīdi ir jāatbilst attiecīgās valsts prasībām;

4.3.6.2. kompetenta speciālista apliecinājumu par apņemšanos sadarboties ar pretendentu saskaņā ar paraugu 16. pielikumā.
4.4. Finanšu piedāvājumā pretendents iesniedz finanšu piedāvājumu saskaņā ar paraugu 6. pielikumā.
V Piedāvājumu vērtēšanas un izvēles kritēriji un Komisijas lēmumi

5.1. Pretendentu izslēgšanas noteikumi:
5.1.1. pasūtītājs pretendentu, kuram būtu piešķiramas iepirkuma līguma slēgšanas tiesības, izslēdz no dalības iepirkumā, ja konstatēti Publisko iepirkumu likuma 42. panta otrās daļas 1., 2., 3., 4. un 11. punktā minētie izslēgšanas iemesli, kā arī ja šie iemesli konstatēti attiecībā uz Publisko iepirkumu likuma 42. panta trešajā daļā minētajām personām, vai jebkurā no Starptautisko un Latvijas Republikas nacionālo sankciju likuma 11.1 pantā minētajiem gadījumiem (ja attiecībā uz pretendentu vai kādu šajā pantā minētajām personām noteiktās starptautiskās vai nacionālās sankcijas vai būtiskas finanšu tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts sankcijas kavēs līguma izpildi);
5.1.2. lai pārbaudītu, vai pretendents nav izslēdzams no dalības iepirkumā Nolikuma 5.1.1. punktā minēto iemeslu dēļ, pasūtītājs rīkojas atbilstoši Publisko iepirkumu likuma 42. panta ceturtās daļas 2. punktā un piektajā, sestajā un devītajā daļā minētajai kārtībai, ievērojot Publisko iepirkumu likuma 43. panta noteikumus, kā arī Starptautisko un Latvijas Republikas nacionālo sankciju likuma 11.1 pantā noteiktajā kārtībā;
5.1.3. pasūtītājs ir tiesīgs Publisko iepirkumu likuma 42. panta otrās daļas 1., 2. un 3. punktā minētos izslēgšanas iemeslus neattiecināt uz personām, kurām pretendentā ir izšķirošā ietekme uz līdzdalības pamata normatīvo aktu par koncerniem izpratnē, un šā likuma 42. panta otrās daļas 1., 2. un 11. punktā minētos izslēgšanas iemeslus neattiecināt uz pretendenta patieso labuma guvēju;

5.1.4. ja Komisija konstatē, ka pretendents būtu izslēdzams no iepirkuma, pamatojoties uz Publisko iepirkumu likuma 42. panta otrās daļas 2. punktā noteikto, tas ir tiesīgs nodrošināt uzticamību, izpildot saistības nodokļu (tai skaitā valsts sociālās apdrošināšanas) jomā un iesniedzot pierādījumus par saistību izpildi vai arī iesniedzot pierādījumus, ka personai nemaz nebija neizpildītu saistību nodokļu (tai skaitā valsts sociālās apdrošināšanas) jomā. Šajā punktā minēto pierādījumu iesniegšanai Komisija dod pretendentam laiku, kas nav īsāks par piecām darbdienām.
5.2. Komisija piedāvājumu izskatīšanu un novērtēšanu veic šādā kārtībā:
5.2.1. pārbauda iesniegto piedāvājumu noformējuma atbilstību Nolikuma un normatīvo aktu prasībām; tālāk Komisija izskata tikai tos piedāvājumus, kuru noformējums ir atzīts par atbilstošu; piedāvājuma noformējuma trūkumu gadījumā Komisija var lemt par piedāvājuma tālāku izskatīšanu; šajā punktā minētie apstākļi tiek fiksēti attiecīgajā Komisijas lēmumā;
5.2.2. izskatot Atlases dokumentu kopumā iesniegtos dokumentus, pārbauda, vai ir iekļauti visi Nolikuma 4.2. punktā norādītie dokumenti, novērtē pretendentu un iesaistītā personāla (speciālistu) atbilstību Nolikuma II sadaļā izvirzītajām kvalifikācijas prasībām, nepieciešamības gadījumā iegūstot informāciju publiski pieejamās datubāzēs, no kompetentām valsts un pašvaldību institūcijām vai no citiem avotiem; tālāk Komisija izskata tikai tos piedāvājumus, kuros ir iesniegti visi pieprasītie atlases dokumenti un kurus iesnieguši kvalifikācijas prasības izpildījušie pretendenti; minētie apstākļi tiek fiksēti attiecīgajā Komisijas lēmumā;
5.2.3. izskatot Tehniskā piedāvājuma dokumentu kopumu, pārbauda, vai ir iekļauti visi Nolikuma 4.3. punktā norādītie dokumenti, kā arī pārbauda, vai dokumenti un tajos sniegtā informācija atbilst Nolikuma III sadaļā izvirzītajām prasībām; tālāk Komisija izskata tikai tos piedāvājumus, kuros ir iesniegti visi pieprasītie Tehniskā piedāvājuma dokumenti, kā arī tajos ietvertā informācija atbilst Nolikuma III sadaļā izvirzītajām prasībām; minētie apstākļi tiek fiksēti attiecīgajā Komisijas lēmumā.
5.3. No piedāvājumiem, kurus iesnieguši pretendenti, kas nav izslēgti no dalības iepirkumā saskaņā ar Publisko iepirkumu likuma 9. panta astoto daļu vai Starptautisko un Latvijas Republikas nacionālo sankciju likuma 11.1 panta izslēgšanas nosacījumiem, un kuri tiek atzīti par atbilstošiem saskaņā ar Nolikuma 5.2.1.-5.2.3. punktu, Komisija izvēlas saimnieciski visizdevīgāko piedāvājumu ar zemāko cenu.
5.4. Ja vairāki pretendenti ir piedāvājuši vienādu zemāko cenu, Komisija izvēlas to piedāvājumu, kuru iesniedzis pretendents, kas piedāvājis zemāku kopējo cenu Lokālās tāmes Nr.1-1 pozīcijā Nr.106, kam proporcionāli tiek pieskaitīts kopsavilkuma aprēķinā pretendenta norādītais virsizdevumu un peļņas apmērs.
5.5. Pēc piedāvājumu izvērtēšanas Komisija noformē lēmumu par iepirkuma rezultātiem un publicē to saskaņā ar Publisko iepirkumu likuma prasībām.

5.6. Jebkurā piedāvājumu izvērtēšanas stadijā Komisija var pieņemt lēmumu par eksperta pieaicināšanu piedāvājumu izvērtēšanai, informācijas pieprasījumiem, kā arī citus lēmumus, kas ir nepieciešami piedāvājumu pilnīgai izvērtēšanai saskaņā ar Nolikumu un Publisko iepirkumu likumu.

5.7. Aritmētisko kļūdu pārbaudi un, ja attiecināms, iespējami nepamatoti lēta piedāvājuma pārbaudi pasūtītājs veic Publisko iepirkumu likumā noteiktajā kārtībā.

VI Komisijas un piegādātāju (pretendentu) tiesības un pienākumi

6.1. Komisija ir izveidota ar Rīgas valstspilsētas pašvaldības Īpašuma departamenta direktora 2026. gada 29. maija rīkojumu Nr. DI-26-293-rs.
6.2. Komisijai ir šādas tiesības un pienākumi:

6.2.1. izdarīt grozījumus Nolikumā normatīvajos aktos noteiktajā kārtībā;

6.2.2. pēc piegādātāja rakstiska pieprasījuma sniegt paskaidrojumus par Nolikumu Nolikuma 1.10. punktā noteiktajā kārtībā;
6.2.3. pieprasīt, lai pretendents precizētu informāciju par savu piedāvājumu, ja tas nepieciešams pretendentu atlasei, piedāvājuma atbilstības pārbaudei, kā arī piedāvājuma izvēlei;

6.2.4. pieaicināt atzinuma sniegšanai neatkarīgus ekspertus ar padomdevēja tiesībām;
6.2.5. atkāpties no 5.2. punktā noteiktās kārtības, ja tas pamatots ar procesuālās ekonomijas, lietderības u.c. apsvērumiem;

6.2.6. citas tiesības un pienākumi saskaņā ar Publisko iepirkumu likumu, Nolikumu un Latvijas Republikā spēkā esošajiem normatīvajiem aktiem.

6.3. Piegādātājiem (pretendentiem) ir šādas tiesības un pienākumi:

6.3.1. piegādātājiem, kuri atbilst Nolikumā noteiktajām prasībām, ir tiesības bez ierobežojumiem piedalīties izziņotajā iepirkumā uz vienādiem noteikumiem ar pārējiem piedāvājumu iesniegušajiem pretendentiem;

6.3.2. pretendentam ir tiesības piedalīties piedāvājumu atvēršanas sanāksmē;

6.3.3. ja pretendents, kas iesniedzis piedāvājumu iepirkumā, uzskata, ka ir aizskartas tā tiesības vai ir iespējams šo tiesību aizskārums, tas ir tiesīgs pieņemto lēmumu pārsūdzēt tiesā Administratīvā procesa likumā noteiktajā kārtībā. Lēmuma pārsūdzēšana neaptur tā darbību;
6.3.4. pretendentam jāizpilda visas Nolikumā noteiktās prasības attiecībā uz piedāvājuma noformējumu, kā arī apliecinājumu par noteiktu saistību uzņemšanos iesniegšanu;

6.3.5. pretendentam ir pienākums sniegt Komisijai papildu informāciju pēc pieprasījuma, ja tas ir paredzēts likumā, vai izriet no iepirkuma būtības un ir nepieciešams lēmuma pieņemšanai par iepirkuma rezultātiem.

6.4. Iesniedzot piedāvājumu, pretendents apliecina, ka:

6.4.1. pretendentam ir skaidras un saprotamas viņa tiesības un pienākumi;

6.4.2. pretendents ir iepazinies ar Nolikuma, tai skaitā tā pielikumu, saturu, atzīst to par pareizu un atbilstošu;

6.4.3. pretendentam ir skaidras un saprotamas Nolikumā noteiktās prasības piedāvājuma sagatavošanai, līguma priekšmets un Tehniskā specifikācija, kā arī iepirkuma līguma noteikumi, līdz ar ko viņš atzīst, ka Komisija ir nodrošinājusi pretendentam iespēju bez neattaisnojama riska iesniegt piedāvājumu;

6.4.4. piekrīt veikt Nolikumā noteiktos Darbus saskaņā ar Nolikumam pievienotā iepirkuma līguma noteikumiem, kā arī viņa iesniegtais piedāvājums ir sagatavots, ņemot vērā minētajā līgumā noteikto.

VII Iepirkuma līguma slēgšana

7.1. Iepirkuma līguma projekts ir pievienots Nolikumam kā 2. pielikums. Iepirkuma līguma grozīšanas pieļaujamība un kārtība noteikta Publisko iepirkumu likuma 61. pantā un iepirkuma līguma projektā. 

7.2. Uzvarējušais pretendents paraksta iepirkuma līgumu ne vēlāk kā divu darba dienu laikā pēc uzaicinājuma saņemšanas.
7.3. Apakšuzņēmēja veicamo būvdarbu kopējo vērtību nosaka, ņemot vērā apakšuzņēmēja un visu šī iepirkuma ietvaros tā saistīto uzņēmumu veicamo būvdarbu vērtību. Šā punkta izpratnē par saistīto uzņēmumu uzskata kapitālsabiedrību, kurā saskaņā ar koncerna statusu nosakošajiem normatīvajiem aktiem apakšuzņēmējam ir izšķirošā ietekme vai kurai ir izšķirošā ietekme apakšuzņēmējā, vai kapitālsabiedrību, kurā izšķirošā ietekme ir citai kapitālsabiedrībai, kurai vienlaikus ir izšķirošā ietekme attiecīgajā apakšuzņēmējā.
7.4. Pēc iepirkuma līguma slēgšanas tiesību piešķiršanas un ne vēlāk kā uzsākot iepirkuma līguma izpildi, pretendentam ir pienākums iesniegt būvdarbos iesaistīto apakšuzņēmēju (ja tādus plānots iesaistīt) sarakstu, kurā norāda apakšuzņēmēja nosaukumu, kontaktinformāciju un to pārstāvēttiesīgo personu, ciktāl minētā informācija ir zināma. Sarakstā norāda arī pretendenta apakšuzņēmēju apakšuzņēmējus. Iepirkuma līguma izpildes laikā pretendentam ir pienākums paziņot pasūtītājam par jebkurām minētās informācijas izmaiņām, kā arī papildināt sarakstu ar informāciju par apakšuzņēmēju, kas tiek vēlāk iesaistīts būvdarbu veikšanā.

7.5. Pasūtītājam ir tiesības uzskatīt, ka pretendents ir atteicies no līguma slēgšanas, un, paturot piedāvājuma nodrošinājumu, lemt par iepirkuma līguma slēgšanas tiesību piešķiršanu nākamajam pretendentam, kurš piedāvājis saimnieciski visizdevīgāko piedāvājumu, ja Nolikumā noteiktajā termiņā:

7.5.1. pretendents, kuram piešķirtas iepirkuma līguma slēgšanas tiesības, (uzvarējušais pretendents) nav parakstījis iepirkuma līgumu;
7.5.2. ja uzvarējušais pretendents ir piegādātāju apvienība, tas nav iesniedzis Nolikuma 2.5.2. vai 2.6. punktā minētos dokumentus;
7.5.3. līdz paredzētajam līguma slēgšanas brīdim uzvarējušais pretendents nav iesniedzis dokumentus vai citus pierādījumus, kas apliecina, ka ārvalstu pretendents un/vai apakšuzņēmējs ir reģistrēts būvkomersantu reģistrā Latvijas Republikā.

7.6. Pēc līguma parakstīšanas uzvarējušais pretendents līgumā noteiktajā kārtībā iesniedz kredītiestādes, kurai ir tiesības sniegt finanšu pakalpojumus Latvijas Republikā, neatsaucamu beznosacījumu garantiju vai apdrošināšanas sabiedrības, kurai ir tiesības sniegt apdrošināšanas pakalpojumus Latvijas Republikā, neatsaucamu beznosacījumu galvojumu līguma nodrošinājumam saskaņā ar paraugu 7. pielikumā. Garantijai / galvojumam jāsatur kredītiestādes / apdrošināšanas sabiedrības neatsaucama apņemšanās pēc pasūtītāja, kā garantijas / galvojuma saņēmēja, pirmā pieprasījuma maksāt pasūtītājam naudas summu, kas nepārsniedz kredītiestādes garantijā / apdrošinātāja galvojumā noteikto summu, ja pretendents neizpilda savas saistības, kas noteiktas šajā iepirkuma līgumā. Kredītiestādes garantijas / apdrošinātāja galvojuma saturam jāatbilst Nolikuma 7. pielikumā pievienotajai formai un tajā nevar tikt iekļauti papildu ierobežojumi, nosacījumi vai garantijas / galvojuma summas izmaksu ierobežojoši nosacījumi. Ja pretendents līgumā noteiktajā termiņā neiesniedz šādu garantiju vai galvojumu līguma nodrošinājumam, tad pasūtītājam ir tiesības lauzt līgumu, paturot piedāvājuma nodrošinājumu.

7.7. Pēc līguma nodrošinājuma saņemšanas pasūtītājs atdod (atbrīvo) uzvarējušajam pretendentam piedāvājuma nodrošinājumu. Lai saņemtu piedāvājuma nodrošinājumu, šis pretendents iesniedz pasūtītājam iesniegumu.

VIII Nolikuma pielikumu saraksts

1. Tehniskā specifikācija;

2. Iepirkuma līguma projekts;

3. Piedāvājuma nodrošinājums;

4. Pieteikums iepirkumam un apliecinājums par neatkarīgi izstrādātu piedāvājumu;

5. Apakšuzņēmēja apliecinājums;

6. Finanšu piedāvājums;

7. Kredītiestādes garantija / apdrošināšanas sabiedrības galvojums;
8. Paraugs informācijas sagatavošanai par iepriekšējo darba pieredzi;
9. Informācija par iesaistīto personālu:

9.1. iesaistītā personāla (speciālistu) saraksts;
9.2. iesaistītā sertificētā speciālista apliecinājums;

10. Finanšu izziņa;
11. Apdrošinātāja apliecinājuma paraugs;
12. Pretendenta apliecinājums par būvdarbu garantiju;
13. Pretendenta apliecinājums par apakšuzņēmējiem nododamo darbu apjomu;

14. Izmantojamo pamatmateriālu pārskats;

15. Būvniecības risku analīze;

16. Kompetenta speciālista (kompetentas institūcijas) darba aizsardzības jomā apliecinājums.
Iepirkuma komisijas priekšsēdētājs

    
                                           E. Apse

